04/02/2013 | Administración LocalMunicipal
Lousame
Ordenanza municipal de protección de datos de carácter persoal do Concello de Lousame

Logo de transcorrer o prazo de información pública da “Ordenanza municipal de protección de datos de carácter persoal do Concello de Lousame”, ó non se presentaren reclamacións ou suxestións dentro do dito prazo, enténdese elevado a definitivo o acordo adoptado polo Concello en Pleno na sesión do 15 de novembro de 2012, de conformidade co disposto no art.49 da Lei 7/1985, do 2 de abril, reguladora das bases de réxime local, procedéndose á publicación do texto definitivo. A Constitución Española, no seu artigo 18, recoñece coma un dereito fundamental o dereito ao honor, á intimidade persoal e á propia imaxe e establece que “a lei limitará o uso da informática para garantir o honor e a intimidade persoal e familiar dos cidadáns e o pleno exercicio dos seus dereitos”. A Lei Orgánica 15/1999, do 13 de decembro, de protección de datos de carácter persoal, e o Real Decreto 1720/2007, do 21 de decembro, polo que se aproba o Regulamento de desenvolvemento da Lei mencionada, establecen un conxunto de medidas para garantir e protexer, no concernente ó tratamento dos datos de carácter persoal, as liberdades públicas e os dereitos fundamentais das persoas físicas e, especialmente, do seu honor e intimidade persoal e familiar. No artigo 20 da devandita Lei Orgánica determínase que a creación, modificación ou supresión dos ficheiros das Administracións Públicas só se poderá facer por medio de disposición xeral publicada no Boletín Oficial da Provincia, establecendo no seu punto segundo as indicacións concretas que deben constar nas disposicións de creación e modificación daqueles. O Concello de Lousame é responsable de ficheiros de datos de carácter persoal necesarios para o cumprimento das funcións que por lei lle son encomendadas como entidade local. A necesidade de proceder a crear tales ficheiros adecuados á lexislación en materia de protección de datos, é motivo de redacción da presente Ordenanza. A presente Ordenanza ten por obxecto a creación, supresión e modificación de ficheiros de carácter persoal do Concello de Lousame, e que se relacionan no anexo I. Créanse os ficheiros de datos de carácter persoal do Concello de Lousame, que figuran como anexo I co contido recollido no artigo 20 da Lei Orgánica de protección de datos de carácter persoal e no artigo 54.1 do Real Decreto 1720/2007. Os datos de carácter persoal recollidos nos ficheiros regulados no presente documento, só poderán utilizarse para os fins expresamente previstos e declarados no anexo I. Os datos contidos nos ficheiros só serán cedidos nos supostos expresamente previstos pola lexislación no artigo 21 da lei 15/1999 e os declarados no anexo I desta Ordenanza. O órgano responsable do ficheiro é o Concello de Lousame, representado pola persoa que exerza o posto de Alcalde de Lousame, ante o que se deberán exercer os dereitos de acceso, rectificación, cancelación e oposición. O Concello de Lousame implantará as medidas organizativas e técnicas precisas para asegurar a confidencialidade de datos. Con este obxectivo, adoptará as medidas de seguridade que se establecen no Real Decreto 1720/2007, de 21 de decembro, polo que se aproba o Regulamento de desenvolvemento da Lei Orgánica 15/1999, de protección de datos de carácter persoal. Os dereito de acceso, ratificación, cancelación e oposición, poderán exercerse ante o Concello de Lousame no enderezo da súa sede principal, Praza de Teodomiro Hidalgo, Portobravo, C. P. 15214, Lousame, (A Coruña). Ós efectos de cumprimento do establecido no artigo 5 da Lei Orgánica 15/1999, do 13 de decembro, de protección de datos de carácter persoal, relativo ó deber de información, as persoas ás que se lles soliciten datos persoais serán informadas previamente de modo expreso, preciso e inequívoco. O modelo a utilizar será o definido no anexo II da presente Ordenanza que será de aplicación a todos os documentos oficiais e soportes utilizados polo Concello de Lousame a través dos que se realice calquera tratamento de datos de carácter persoal As persoas físicas ou xurídicas que realicen prestacións de servizos que requiran o tratamento de datos de carácter persoal derivados da contratación coa entidade local, someteranse ó estipulado na Lei Orgánica 15/1999, do 13 de decembro, de protección de datos de carácter persoal, artigo 12, co seguinte contido: − Non se considerará comunicación de datos o acceso dun terceiro ós datos cando sexa necesario para a prestación dun servizo resultante dun contrato coa entidade local. − Ese tratamento por conta de terceiros deberá regularse en contrato con constancia por escrito ou outros medios que permitan a acreditación da súa celebración ou contido. En todo caso, só serán susceptibles de tratamento os datos derivados directamente da prestación, non podendo aplicarse nin utilizarse con fins distintos ós que figuran no contrato, nin poderán comunicarse para a súa conservación a outras persoas. − Unha vez cumprida a prestación contractual, os datos de carácter persoal deberán ser devoltos ó responsable do tratamento en calquera dos soportes nos que consten. − O incumprimento por parte do terceiro do definido neste artigo e, supletoriamente, no artigo mencionado da LOPD 15/1999, suporá responder das infraccións en que incorra. A presente Ordenanza entrará en vigor tras a súa aprobación definitiva, unha vez publicado integramente no Boletín Oficial da Provincia e así que transcorra o prazo previsto nos artigos 65.2 e 70.2 da Lei 7/1985, de 2 de abril, reguladora das bases de réxime local, permanecendo en vigor ata a súa modificación ou derrogación. Co obxecto de dar cumprimento o artigo 5 da Lei Orgánica 15/1999, do 13 de decembro, de protección de datos de carácter persoal, o deber de información contido neste apartado deberá aplicarse a todos os documentos oficias e soportes utilizados polo Concello de Lousame a través dos que se realice calquera tratamento de datos de carácter persoal. O mencionado artigo 5 da LOPD, establece que o titular dos datos de carácter persoal debe ser informado con carácter previo a recollida dos datos dos seguintes aspectos: — Existencia do ficheiro. — Identidade do responsable e carácter obrigatorio ou facultativo das súas respostas. — Dereitos que confire a LOPD. — Dirección ante a que exercer o consentimento en caso de que os seus datos vaian a ser cedidos a terceiras organizacións. Para o cumprimento do indicado, a entidade municipal incorpora cláusulas de información nos soportes de recollida de datos de carácter persoal e correo electrónico, segundo os seguintes contidos: De conformidade co disposto no artigo 5.1. da LOPD 15/1999 do 13 de decembro, os datos persoais facilitados serán incorporados a un ficheiro de titularidade pública, do que é responsable o Concello de Lousame, coa finalidade de aplicalos ás actividades relacionadas coas súas competencias segundo se especifica no Regulamento municipal de protección de datos de carácter persoal. En relación cos seus datos persoais, poderá exercer os dereitos de acceso, rectificación, cancelación e oposición nos termos previstos na LOPD 15/199 e no RD 1720/2007, dirixíndose ao Concello de Lousame (Portobravo C. P. 15214 Lousame - A Coruña). Os datos facilitados poderán ser comunicados a terceiros dentro dos fins directamente relacionados que poden ser consultados na disposición de creación do ficheiro. Correos electrónicos: no caso de correos electrónicos remitidos desde o Concello, introducirase, de xeito automatizado, a fórmula seguinte: Os datos persoais que poidan intercambiarse neste correo electrónico, incorporaranse a un ficheiro do que é responsable o Concello de Lousame, coa finalidade de atender ás consultas realizadas. Pode exercer os dereitos de acceso, rectificación, cancelación ou oposición dirixíndose ó Concello de Lousame, en Tallós 32, Lousame, (A Coruña). NOTA.– Conforme a LOPD 15/1999 a posible información relacionada con datos de carácter persoal que puidera conter esta comunicación, non será utilizada para fins que non sexan estritamente necesarios para o cumprimento do seu cometido, engadindo ademais a absoluta confidencialidade e exclusividade, quedando prohibida a calquera persoa a súa revelación, copia, distribución ou o exercicio de calquera acción relativa o seu contido. Se recibe este e-mail erroneamente, prégase que o elimine de todos os seus arquivos. Conforme a Lei 34/2002, de servizos da Sociedade da Información e Comercio Electrónico, si non desexa recibir máis información deberá devolver este correo co asunto “BAIXA”.” Lousame, 21 de xaneiro de 2013. Asdo.: Mª Teresa Villaverde Pais, alcaldesa.